Broj: 711-I-49-M-479-22/23-02-24

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva te Aleksandre Jozić-Ileković, Tončice Božić i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Martina Majera, direktora trgovačkog društva Komunalno društvo Rokovci - Andrijaševci d.o.o. za komunalne djelatnosti,** za davanjem mišljenja Povjerenstva, na 198. sjednici održanoj dana 27. prosinca 2022.g. donosi sljedeće:

**MIŠLJENJE**

1. **Temeljem odredbe članka 7. točke d) ZSSI/21-a obvezniku Martinu Majeru, direktoru trgovačkog društva Komunalno društvo Rokovci-Andrijaševci d.o.o. za komunalne djelatnosti, zabranjeno je uz plaću za obnašanje navedene dužnosti primiti dodatne naknade za obnašanje dužnosti, kao što su regres, božićnica, jubilarna nagrada i ostale neoporezive nagrade koje ne predstavljaju plaću.**
2. **Ukoliko bi obveznik, uz navedenu dužnost u trgovačkom društvu iz točke I. izreke povremeno obavljao druge poslove u trajanju od 8 do 10 sati tjedno te bi isto bilo navedeno u njegovom aneksu ugovora o radu, mogao bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

 Obrazloženje

Zahtjev za davanjem mišljenja podnio je obveznik Martin Majer, direktor Komunalnog društva Rokovci - Andrijaševci d.o.o. za komunalne djelatnosti. U Povjerenstvu zahtjev je zaprimljen 15. prosinca 2022. pod poslovnim brojem 711-U-9243-M-479/22-01-1, povodom kojeg se vodi predmet broj M-479/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Uvidom u Registar obveznika kojeg ustrojava i vodi Povjerenstvo, utvrđeno je da Martin Majer obnaša dužnost direktora trgovačkog Komunalnog društva Rokovci-Andrijaševci d.o.o. za komunalne djelatnost od 25. prosinca 2021., kojem je osnivač Općina Andrijaševci, slijedom čega je povodom obnašanja navedene dužnosti obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi obnaša dužnost direktora komunalnog trgovačkog društva Rokovci - Andrijaševci d.o.o. za komunalne djelatnosti, koje je osnovano 2010 godine i koje je u 100%-om vlasništvu Općine Andrijaševci. Navodi da isto društvo obavlja djelatnost održavanja javnih površina te da obavlja manje građevinske zahvate. Također navodi da su trgovačkom društvu na upravljanje dodijeljena groblja u Andrijaševcima i Rokovcima, gdje se obavljaju usluge pokopa: kopanje i zatrpavanje grobnog mjesta, iznošenje i spuštanje pokojnika, košnja i uređenje groblja i dr., te da društva ima i trgovinu za prodaju lijesova i ostale opreme. Nadalje navodi da društvo obavlja i poslove održavanja svih objekata u vlasništvu Općine Andrijaševci (Sportski centar Frankopan, zgrada Ribičkog doma, zgrada Lovačkog doma, zgrada Stare škole,...) te da od 2019. godine upravlja i turističkom brodicom, katamaranom za vožnju putnika po rijeci Bosut te teretanom koja radi 0 - 24 h, dok od 2022. godine upravlja i Adrenalinskim park Bosut sa „zip lineom“ preko rijeke Bosut. Nadalje, obveznik u zahtjevu navodi da je komunalno društvo počelo raditi sa samo 3 zaposlene osobe te da danas ima 17 zaposlenika koji obavljaju sve navedene djelatnosti Također iznosi da su Hrvatskom zavodu za zapošljavanje podnijeli dopis kojim su iskazali potrebu za 3 djelatnika, ali da im se nitko nije javio. Zaključno navodi da, osim poslova koje obavlja kao direktor, odrađuje i velik dio prethodno nabrojanih poslova i aktivnosti, kao što su prodaja pogrebne opreme, dogovor sahrana, iznošenje i spuštanje pokojnika, vožnja turističke brodice, rad u adrenalin parku kao instruktor i da sudjeluje u svemu ostalome što će trgovačko društvo učiniti većim, boljim i uspješnijim. Obveznik stoga postavlja upit ima li kao direktor ima prava na dodatna financijska sredstva (božićnice, uskrsnice), kao i njegovi djelatnici.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI/21-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/l1-a, slijedom čega se obrazloženje navedene presude primjenjuje u cijelosti na obveznike iz članka 3. ZSSI-a.

Stoga, direktor trgovačkog društva čiji je jedini osnivač jedinica lokalne samouprave ne može uz plaću za obnašanje navedene javne dužnosti primati i regres, božićnicu, jubilarnu nagradu, kao i ostale neoporezive nagrade, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

U konkretnom slučaju iz zahtjeva za mišljenje proizlazi da obveznik uz obnašanje dužnosti direktora trgovačkog društva u društvu obavlja i druge poslove.

Obveznik koji uz dužnost direktora trgovačkog društva povremeno obavlja i druge poslove u trgovačkome društvu regulirane ugovorom o radu ili aneksom tog ugovora u trajanju od 8- do 10 sati tjedno, koji postoje u sistematizaciji radnih mjesta, u tom bi svojstvu ima pravo na primitke regresa, božićnice i druge naknade, odnosno mogao bi iste primiti temeljem obavljanja tih drugih poslova kao zaposlenik društva, jer u tom slučaju one ne bi bile primljene povodom obnašanja dužnosti direktora trgovačkog društva, te se ne bi radilo o zabranjenoj dodatnoj naknadi za poslove obnašanja dužnosti u smislu odredbe članka 7. točke d) ZSSI/21-a.

Nadalje, obveznik Martin Majer ne bi mogao odlučivati o osobnom obavljanju drugih poslova u navedenom trgovačkom društvu, već bi o ovoj okolnosti trebala obavijestiti Nadzorni odbor ili osnivača društva, koje će razmotriti opravdanost da ih obveznik nastavi obavljati uz obnašanje dužnosti direktora.

Sijedom navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Obveznik Martin Majer, elektroničkom dostavom
2. Objava na internetskoj stranici Povjerenstva
3. Pismohrana